A Bizottság 833/2003/EK rendelete
(2003. május 14.)
a tej- és tejtermékágazatban a kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 174/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 509/2002/EK bizottsági rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2], és különösen annak 26. cikke (3) bekezdésére és 31. cikke (14) bekezdésére,
mivel:
(1) Az egyrészről az Európai Közösségek és azok tagállamai, valamint másrészről a Cseh Köztársaság, illetve a Szlovák Köztáraság közötti társulás létrehozásáról szóló Európa-megállapodások kereskedelmi vonatkozásainak kiigazításáról szóló jegyzőkönyvek megkötéséről szóló 2003/298/EK tanácsi határozat [3], illetve 2003/299/EK tanácsi határozat [4] az egyes termékekre vonatkozó közösségi visszatérítések megszüntetését is magában foglaló kölcsönös vámkontingensek formájában nyújtott engedményekről is rendelkeznek.
(2) Annak érdekében, hogy az ezekkel az országokkal folytatott kereskedelmet ne zavarják meg, illetve hogy garantálják az érintett termékek visszatérítés nélküli kivitelét, a lehető leghamarabb ki kell dolgozni az ezen országok tekintetében kiállított engedélyekre vonatkozó különleges szabályokat. Ennek érdekében a legutóbb a 754/2003/EK rendelettel [5] módosított 174/1999/EK bizottsági rendelet [6] 20b. cikke, valamint a differenciált visszatérítések esetén a rendeltetési helyre történő megérkezés igazolása tekintetében az 1255/1999/EK tanácsi rendelet 31. cikkének (10) bekezdésétől való eltérésről, valamint az egyes tejtermékekre vonatkozó legalacsonyabb export-visszatérítési ráta alkalmazására vonatkozó részletes szabályok megállapításáról szóló, 2002. július 26-i 1369/2002/EK bizottsági rendelet [7] értelmében alkalmazandó rendelkezéseket a Cseh Köztársaságra és a Szlovák Köztársaságra is ki kell terjeszteni.
(3) A 174/1999/EK rendeletet ennek megfelelően kell módosítani.
(4) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 174/1999/EK rendelet VIII. mellékletének helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
2003. május 16-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 14-én.